text: Masser af møbler efterlyses
  03 september 2015 kl. 09.16
  Sydøstjyllands Politi efterlyser en række tyvekoster, som er stjålet ved et indbrud på et lager i Horsens i sidste weekend.
  Det drejer sig om en stor mængde møbler, bl.a.124 stole, 240 borde og 51 spejle.
  Sydøstjyllands Politi er interesserede i at høre fra borgere, som kan hjælpe med oplysninger om indbruddet og om de mange tyvekoster. Har du set nogle af disse møbler? Er du blevet tilbudt at købe sådanne møbler eller er du måske faldet over dem på internethandelssider som for eksempel Den Blå Avis?
  Møblerne er stjålet mellem den 29. august og den 31. august og det drejer sig bl.a. om 104 stole i sort, model Shell Square Dining Chair, 20 stole i hvid model Shell Square Dining Chair samt sofaborde, spejle og lamper.
  Hvis du har oplysninger i sagen, bedes du henvende dig til Sydøstjyllands Politi på 114.
  